MD: S tidet, Muḥ di teɣzi n tezlit yemmekti-d ussan ideg ttemzuzzunen ɣef yilel n tayri netta d Zahiya yelli-s n Tziri taǧaret nsen. yemmekti-d ass amenzu mi ten yessemlil wawal, mi mmeslayen deg ubrid n tala tikkelt tamezwarut, acmumeḥ-nni d leḥya-nni iyes i as-d-tettarra imeslayen, s yiwet n taɣect d taḥlawant, tin akken i d-yettefɣen gar tcenfirin tixuxayin am uɛeqqa n lluz yebban; ccbaḥa deg wudem-nni n tafat tafejrit ikemlen s laqedd aselsan, d wallen tizegzatin am lebḥer yeffren lesrar-is di lqaɛ n lbaḍna-s lqayen... Asmi akken mlalen di tmeɣra n gma-s n Zahiya, yal yiwen yessefra-d leḥmala-s amek i tt-iḥulfa di tazwara, amek i d-tlul deg-s, amek i d-tettnerni deg wul n yal yiwen s tufra kan ɣef medden. Di sin kan, ulac win yeẓran sser nsen iɣef sseḥbibiren. ay akken zidet tayri, zidet ugar imi tella seg wayen yettwagdlen, imi ulac aṭas i-tt-yettidiren akka. Msefhamen, ahat yiwwas ad iɣab yiwen neɣ ad yebɛed, fran-tt gar-asen, yewwi-d ɣef wayeḍ ad t-yerǧu...